Papersnake/gushiwen huggingface dataset:
初寒宴坐
陆游（宋代）

微火如萤度篆盘，明窗坐败几蒲团。
群儿谁信老怀嬾，万事不禁醒眼看。
道在箪瓢端自足，心闲天地本来宽。
此生自断君知否？不办归装也挂冠。
饮国开有开紫芝园 其三
何吾驺（明代）

二难名下十年馀，诸从新题似子虚。不是名家高唱和，几翻灯下阻归欤。
句 其十六
释祖可（宋代）

有时罗袜步微月，想见江妃相与娱。
西江月（暮春鲁氏坐传次胡邦衡韵）
周必大（宋代）

三月群贤毕集，二天五马先光。传觞击鼓底匆忙。画鹢将飞江传。

鲁国方虚两社，齐人要复侵疆。延英引对传东廊。应念幽人相望。
太湖一首和姚子张
陈舜俞（宋代）

太湖可渔山可樵，渔樵隐者非一朝。
醉拍溟渤摩穹霄，歌咏周一追松乔。
故矶人归今寂寥，秋空浪稳兰为桡。
何为不去走市朝，况无一策陈虞尧。
嗟哉生事垂箪瓢，母齿豁豁群儿龆。
啼寒悲饥如鸱鸮，古人以此尝折腰。
敢不欢喜禄下僚，沧浪有景直不辽。
西风起时心摇摇，异日掉臂君可招。
湖北提刑林寺丞赴召以书索诗
魏了翁（宋代）

鏦金伐鼓催行丹，拦街祖帐云如稠。
祥刑使者入奏事，诏书趣如不可留。
居人争门挽衣住，行人十步九回雇。
公言为汝五年留，便是数旬终一去。
居人向前为公语，情知不是留公处。
一春风雨寒凄凄，牛羊满地鸿酸嘶。
乾坤尔阔无处着，惟有此地恬不知。
桑麻鸡犬桃溪曲，身住主家数椽屋。
卧听前江风雨声，自嗟身是如天福。
公今归去作大官，连云广夏千万间。
我时岂不被公赐，天高卒卒难为攀。
吾侪小人腹，不惮于公祝。
公今揽辔行原显，泽地相临看不足。
明朝归坐京师宅，深院重门壅休戚。
原公莫为一身惜，须念同胞头戢戢。
春风湔泪情转恻，道旁过者声唶唶。
我时困卧五溪东，十日八九阴蒙蒙。
有来道前事，耳目为惺惚。
更将百壶扶醉胆，喜余鼻息陵烟虹。
欲输一言不能措，以公所闻还赠公。
钱塘秋夕旅舍感怀
潘阆（宋代）

永夜不能寐，閒门懒复开。
片心生万绪，孤枕转千回。
败叶声如雨，狂风响似雷。
更堪江上笛，历历有余哀。
一榻
陈起（宋代）

一榻世缘轻，毋将事物萦。
昔人言岂误，慧自静中生。
萧洒桐庐郡十绝 其三
范仲淹（宋代）

萧洒桐庐郡，全家长道情。不闻歌舞事，绕舍石泉声。
久泊馀杭关外水涸不能行晚雨甚快解舟有日矣
郑獬（宋代）

初看红芰小开头，今见青房结子稠。
深谢晚云怜滞客，故飞凉雨送归舟。
绝句 其一
李格非（宋代）

步履江村雾雨寒，竹间门巷系黄团。犹嫌肮脏惊鱼鸟，父老相呼拥道看。
陪张丞相登嵩阳楼
孟浩然（唐代）

独步人何在，嵩阳有故楼。岁寒问耆旧，行县拥诸侯。

林莽北弥望，沮漳东会流。客中遇知己，无复越乡忧。
绍定三年寿明仁福睿皇太后册宝九首
佚名（隋代）

煌煌仪物，绎绎鼓钟。
奉兹宝册，至于阶东。
上公相德，列辟尽恭。
拜手慈宸，福如华高。
寄题洪州慈济师西轩
梅尧臣（宋代）

西轩无落晖，所赖西庭竹。
竹间有古叶，竹上有繁绿。
夜雨一洗梢，朝阳似曦沐。
焚香爱此心，自不同诸俗。
雨
张蠙（唐代）

半夜西亭雨，离人独启关。桑麻荒旧国，雷电照前山。

细滴高槐底，繁声叠漏间。唯应孤镜里，明月长愁颜。
乌夜啼
曾鸣雷（明代）

乌哑哑，夜漫漫。露滴梧桐金井寒。明星历历河渐横，花摇月影动朱阑。

银箭金壶漏欲残，起傍纱窗泪自潺。
再赋惜小骢二首
方回（元代）

骏骨直千金，难求起死针。
虽云为马□，却似有人心。
毡帐长城远，旗亭委巷深。
老身全赖此，完璧到如今。
沁园春 病中云臣馈我药赀赋此志谢
陈维崧（清代）

有啸于梁，其来如风，公然叩门。是二竖揶揄，穴人焦府，五穷跳荡，绊我朝昏。

鼠斗庭前，蚁喧床下，败壁徒悬犊鼻裈。黔娄妇，空典钗访卜，剪纸招魂。

无钱药裹休论。至今日方知扁鹊尊。叹残杯冷炙，谁遗野老，凄风碎雨，孰念王孙。

只有贫交，偏承厚谊，管鲍分金古道存。前期在，待稍苏肺气，同问真源。
春日杂兴十首 其十
秦观（宋代）

艺籍燔祖龙，斯文就沦丧。帝矜黔首愚，诸隽出相望。

扬马操宏纲，韩柳激颓浪。建安妙讴吟，风概亦超放。

玉绳带华月，艳艳青冥上。奕世希末光，经纬得无妄。

儿曹独何事，诋斥几覆酱。原心良自诬，猥欲私所尚。

螳螂拒飞辙，精卫填溟涨。咄咄徒尔为，东海固无恙。

鹓鸾日彫灭，黄口纷冗长。投袂睇层霄，兹怀谁与亮。
颂古十六首 其十
释明辩（宋代）

画得真如活，华间试展开。黄莺偷眼觑，不敢下枝来。
和景仁
韩维（宋代）

平池旋涨西山雨，密竹频惊北户风。
垂箔屡销檀炷紫，出门时看杏梢红。
酒成岂见甘而壤，花在须知色即空。
只怪雕章今日至，不知清醉昨宵同。
立春后三日山行喜雨
赵崇嶓（宋代）

穷冬阳为沴，旱气蒸黄埃。
春风三夜动，春雨随风来。
万类萌甲喜，愁人生意开。
我行竟何行，欣尔登崔嵬。
恶伪仙
徐积（宋代）

本希上圣忘言学，傍采南华寓意书。去伪即真虽有道，未知人意自何如。
颂古十首
释慧空（宋代）

尀耐沩山老鬼精，垂钩便要钓鲲鲸。
几多头多为龙去，虾蟹依前努眼睛。
伤春四首
张耒（宋代）

嫩紫妖红惜不得，乱随风雨点蓬蒿。
荒田野草花开晚，主管春光输尔曹。
访云佩沈丈别后却寄二首 其一
孙思敬（清代）

才得相逢话别衷，临岐握手又匆匆。夕阳若与人方便，无限深情款款通。
表夏十首 其三
元稹（唐代）

江瘴炎夏早，蒸腾信难度。今宵好风月，独此荒庭趣。

露叶倾暗光，流星委馀素。但恐清夜徂，讵悲朝景暮。
荐冰
鲍溶（唐代）

西陆宜先启，春寒寝庙清。历官分气候，天子荐精诚。

已辨瑶池色，如和玉珮鸣。礼馀神转肃，曙后月残明。

雅合霜容洁，非同雪体轻。空怜一掬水，珍重此时情。
芗林五十咏·无热轩
杨万里（宋代）

南北与东西，溪光仍树色。
人间无热轩，物外清凉国。
和张元礼水仙花二首 其二
王之道（宋代）

沉水香浓画不烟，赋花谁是饮中仙。顾予老拙辞源涩，空想东坡万斛泉。
司马君实遗甘草杖
梅尧臣（宋代）

美草将为杖，孤生马岭危。
难从荷筱叟，宁入化龙陂。
去与秦人采，来扶楚客衰。
药中称国老，我懒岂能医。
伤曹娘二首
宋之问（唐代）

可怜冥漠去何之，独立丰茸无见期。

君看水上芙蓉色，恰似生前歌舞时。

前溪妙舞今应尽，子夜新歌遂不传。

无复绮罗娇白日，直将珠玉闭黄泉。
留题表兄三歌养浩亭
陈襄（宋代）

华构敞云扃，人幽境亦灵。
心间生浩气，味薄得真经。
凿沼观鱼乐，开樽与酒盟。
由来知此趣，何暇问撄宁。
清晓趍郡，早炊幽居延福寺
杨万里（宋代）

小轿欹还正，荒蹊细又纡。
危峰上金镜，远草乱琼珠。
雾外锺声近，花梢殿脊孤。
老僧知我冷，展席傍红炉。
留题诸罗十一番社
周芬斗（清代）

袖箐飞镖健卒张，长官白马驭驯良。家家小圃林阴护，一亩桄榔一草堂。
留题云门山雍熙院
谢景温（宋代）

耶溪欲尽山转青，中有三寺山为屏。
秦峰表里植苍翠，仰视万木相峥嵘。
雪霜洗尽尘土迹，龙蛇蛰处烟氛生。
我携宾友事登览，穿径已觉毛骨轻。
穷幽陟险兴不尽，岩房留宿神逾清。
寒随阴谷一夜来，酒力半酣如不胜。
狂歌出门步竹迳，正见溪桥双月明。
幽泉乱出石窦响，松风远送哀猿声。
凌晨后岭纵俯仰，长林翠阜何纵横。
献之旧地不可辨，悬崖欲断石作坑。
五云散尽遗迹灭，老僧至今传此名。
凭高览古复太息，翻嗟万事多废兴。
丈夫出处固未测，我於山水心难萦。
区区世路虽可厌，脱身向此诚独醒。
岂知乘兴事兹乐，赏心不系穷与亨。
昔人避世非获已，我今安学禽鸟情。
趋石桥初登山岭
赵屼（宋代）

天梯欲上使人愁，身御长风不自由。下视白云生涧底，仰看红日在山头。

共传此处迷刘阮，自恐今朝犯斗牛。归路似从霄汉堕，却来尘世得羁囚。
大水叹五首 其一
沈树本（清代）

戊子春徂夏，时若雨旸风。种苗行方遍，铺田渐芃芃。

农夫顾之喜，谓今岁其丰。如何欻遘患，霪雨无终穷。

西吴百万亩，化作鼋鼍宫。灾殃其数然，讵敢怨苍穹。

所嗟民无食，何以及岁终。作诗维告哀，声比寒号虫。
偕范贤良游天王寺登城晚归三绝 其二
楼炤（宋代）

花柳逢春色自妍，天王宫殿五云边。署郎漫入招提境，不是探玄学慕仙。
渔父
赵蕃（宋代）

自得江湖乐，信无朝市求。
扁舟载妻子，没齿是春秋。
见客如成愕，问鱼多掉头。
严陵疑可亚，范蠡岂其流。
江浦赋诗
李谐（魏晋）

帝献二仪合，黄华千里清。边笳城上响，寒月浦中明。
与范益谦饮有怀才仲
吕本中（宋代）

范郎醉倒西风前，夜思赵子起不眠。与渠别来今几年，细数往事如雷颠。

尘埃刺促今尚贤，问我北行诗几篇。残篇断简弃不编，鹤鸣九皋鸢唳天。

燕雀欲上无寅缘，江湖旧游性所便。我先往矣君加鞭，更呼赵子来同船。
寄福州李伯达
释居简（宋代）

江汉归来重访寻，貂裘未弊亦尘侵。碧眸憎俗重扃户，白羽扇凉一援琴。

池草易生苕水梦，莼羹难老故乡心。有书若问东阳瘦，记遣神林问惠琳。
玉堂春
晏殊（宋代）

帝城春暖。御柳暗遮空苑。海燕双双，拂扬帘栊。女伴相携、共绕林间路，折得樱桃插髻红。

昨夜临明微雨，新英遍旧丛。宝马香车、欲傍西池看，触处杨花满袖风。
和程泰之阁学咏雪十二题·饮雪
袁说友（宋代）

饮冰受命元非僻，齧雪充饥岂是狂。
何似催班仙仗里，一堂均宴近臣觞。
偈颂二十五
释智遇（宋代）

金风吹落叶，玉露滴清秋。
尀耐寒山子，无言笑点头。
既能明似镜，何用曲如钩。
次韵郭帅和杨使者张茶马溪庄诗
晁说之（宋代）

才气雄豪夙会神，暂劳旌旆远荣身。
使华灿烂高秦岭，笔阵纵横落渭滨。
音出琼瑶疲讽诵，韬轻虎豹贵和亲。
何妨戏作蜂腰句，要看时宜折上巾。
九层洞同京山李丈汉镇
朴齐家（清代）

红树塞天地，不知山更多。脱巾松下饮，抱膝水边歌。

世狭容吾懒，官贫耐客过。犹能理诗律，学杜祖阴何。
苍石硖中见道人庵居隔水山花盛开
刘崧（元代）

苍石硖中花药栏，旧时草屋傍岩安。道人去后松桥断，纵有花开隔水看。
满江红·往日封章
刘克庄（宋代）

往日封章，曾耸动、君王颜色。今似得、三闾公子，四明狂客。古不能箝言者口，天方欲寿中朝脉。算人间、岂有病无医，须针石。年冉冉，袍犹碧。心耿耿，头先白。笑臣舒迂缓，臣山愚直。拂袖归来羞炙手，望尘拜了难伸膝。把富春濑与首阳山，图斋壁。
再酬
释重顯（宋代）

万卷无书道用归，闲文公也未须知。
倚天长剑如重战，更有龙头复是谁。
点绛唇
晁端礼（宋代）

洞户深沈，起来闲绕回廊转。凤箫声远。小院杨花满。

旧曲重寻，移遍秦筝雁。芳心乱。栏干凭暖。目向天涯断。
初二日南豅
韩淲（宋代）

八年趁得梅花发，忽到窗前把一杯。岁晚心情吾醉矣，人应问我数能来。
登临安镇海楼
胡应麟（明代）

郡阁冥冥雾雨开，蓬瀛遥望气雄哉。千樯昼挟潮声下，万树晴飘海色来。

策石旧传秦帝辇，还乡初见越王台。高歌且遂乘桴客，莫问安期早晚回。
次韵苏主管青溪十绝句
项安世（宋代）

与君相别若耶溪，十载湘航与蜀梯。
恰到六朝行乐处，台城东畔冶亭西。
句 其九
洪刍（宋代）

偏随江月横陈夜，未放官梅独自春。
二月二日大雪偶赋时寓州郭
岑安卿（元代）

东风吹寒春漠漠，海气作暝天昏昏。空阶夜落雪一尺，起看万树梨花云。

诗翁撚须僵不死，开窗强作饥猿蹲。欲呵冻笔写清思，瓮中馀沥催频温。

山僧积财富畎亩，驱驰役事何纷纷。木鱼停挝磬声绝，但听衙鼓趋公门。

何如孤舟钓鱼叟，一蓑独钓寒江濆。
浣溪沙 其九 感秋
曹尔堪（清代）

雪急清砧紧树红，昼垂银蒜雨濛濛。洞箫吹倚画楼空。

丹凤城濛乌叫月，白龙堆冷马嘶风。边愁都在暮笳中。
时雨讴
曹植（两汉）

于穆圣皇。
仁畅惠渥。
辞献减膳。
以服鳏独。
和气致祥。
时雨渗漉。
野草萌变。
化成喜谷。
春雨三首 其三
陆游（宋代）

自笑平生懒是真，闭门高枕动兼旬。海棠千片已随水，杜宇一声无复春。

绿酒盈樽足忘老，朱樱上市正尝新。今朝雨止通溪路，又向沙头岸幅巾。
南岳九真歌题寿宁冲和阁
白玉蟾（宋代）

笑携魏王大瓠落，往观洞庭张帝乐。
醉骑八风访广漠，九天之上无南岳。
我寻九贡诮冥寞，乱云深中涌楼阁。
玉帝苦诏陈兴明，双童前吹紫鸾笙。
尹君道全骖后尘，先殿后卫森火铃。
皓首惠度其姓陈，却立虹桥叫霜鹰。
施友粲然索天笑，露冷松寒月华皎。
无人为呼张法要，万山猿啼夜虎啸。
张复有若如珍少，炼得身形成鹤瘦。
我今只忆徐灵期，嗽炼华池灌玉芝。
天柱峰头凤邓郁，旦旦黄芽饲白龟。
玉仙灵舆昔无期，想跨九凤衣羽衣。
香火在帝去已久，玉笥亦九门亦九。
坛上仙翁何仙良，为问渺茫再来否。
朝粤暮梧傥可到，泠然来此同楼居。
晞阳轩
李弥逊（宋代）

山高竹柏阴，得之近亭午。
兹轩揖朝暾，精色快先睹。
濛濛勒花春，十月九风雨。
羲和为反旆，照我衣上缕。
眩然九阳游，谁云在环堵。
偈九首
释惟清（宋代）

衲僧照彻千差眼，缁素浅深毫发分。
分处莫非全正令，法王那得独称尊。
奉酬汉臣见简之什
吴则礼（宋代）

手捉长藤懒坐禅，起行饱饭且欹冠。
稍怜腊后霜畦色，已落春前汤饼盘。
快过邻墙无量酒，可奈淮楚如许寒。
一树梅花合催发，垂垂要遣腐儒看。
和李季章校书西湖即事三首
孙应时（宋代）

风日都门外，楼台十万家。
西湖春事足，不话洛阳花。
用韵戏赵贯道买妾并呈郑舜举王有之二丈
陈棣（宋代）

碧玉双簪两髻丫，满怀春恨正萌芽。
停桡空对无情水，倚槛谁邻解语花。
蚤与幽闺深领略，毋令狂客浪矜夸。
须知三昧非凡手，北苑知名第一家。
双溪潮水清
释居简（宋代）

灭影双溪死便烧，年年枫落见清潮。浙江亭下晴翻雪，卷作浑涛怒不消。
上元晚晴
方回（元代）

所谓上元者，俗以侈升平。
汉用方士说，祠祭夜达明。
爇炬或始此，游观实何名。
年登庶事遂，春早芳意萌。
冶妆饰粉黛，豪奏喧丝笙。
愚玩夺稚魄，淫窥荡狂情。
天宝覆唐都，宣和倾汴京。
词人丽唱在，物极良足惊。
一隅颇完盛，四运遄代更。
戍守列万里，镇防连百城。
崛起间窃发，交驰事遐征。
昏黑烟火灭，哭声无歌声。
晓雨花信过，夜蟾桂轮清。
时节既如此，焉问阴与晴。
偈颂七十六首
释师范（宋代）

十五日以前，常在舍中，
不离家舍。十五日以后，
常在家舍，不离舍中。
正当十五日，跛跛挈挈，
百丑千拙。张都料，
李作头，凿窍底凿窍，
著楔底著楔。双径来来去去人，
长安夜夜家家月。
奉和湘东王教班婕妤诗
何思澄（南北朝）

寂寂长信晚，雀声喧洞房。蜘蛛网高阁，驳藓被长廊。

虚殿帘帷静，闲阶花蕊香。悠悠视日暮，还复守空床。
观鱼台
刘敞（宋代）

城下春池深，潜鱼时复跃。高台可以望，暇日从尔乐。

散怀混飞沈，适意宜丘壑。始悟濠梁翁，荒唐谢名爵。
偈颂一百二十三首
释祖钦（宋代）

元宵令节，且喜天晴。
高烧银烛，照佛光明。
通惠泉
张嵲（宋代）

东西几山隔，石径不容车。
那知厚地底，自然成井渠。
甘余留齿颊，清足鉴眉须。
不用瓶罍貯，累累似酒酤。
云叟贻书录示所作哭女诗索和谓将有伤春集之刻爰成五言古体一章却寄用广其意云
郑国藩（清代）

鱼书自远来，云是芷公付。郑重开缄读，一读一惊顾。

上言客子安，下言爱女故。伤春集正编，飞函远徵句。

书尽诗文续，泪痕满纨素。道女幼学时，聪明类天赋。

毓秀闺媛多，一时推独步。巧织迈回文，清吟等咏絮。

语出惊其俦，艺成动乃傅。面试信非虚，不栉良可慕。

选婿得乘龙，琼花依玉树。妇道况能修，内外称贤助。

七诫续班昭，老怀常悦豫。忽闻二竖侵，挟医急奔赴。

暝眩非关药，修短有定数。韶华刚四七，冥冥竟大暮。

滴泪到黄泉，忍听歌薤露。子夏昔丧明，哀至难自喻。

天下父母心，男女岂殊趣。吾谓君达者，斯言无乃误。

有生即有灭，循环理堪悟。流转大化中，孰是金石固。

年年花开落，开落在何处。世界等浮沤，何况沤中附。

色相本非有，虚空徒目注。万劫弹指间，此心定何住。

回头拍手笑，悟彻即自度。
菩萨蛮 见《词综续编》
汪玉轸（清代）

西风庭院人凄绝。梧桐几片残秋叶。敲著纸窗棂。孤衾和梦听。

长更和短角。催得灯花落。触目总销魂。低头见泪痕。
皇后閤春帖子 其三
胡宿（宋代）

东陆韶光先四序，周南风化被群芳。资生万物昭坤德，嘉庆千春集紫房。
题南康吕丞哦松轩
曾丰（宋代）

位嫌旁见逼，权忌暗相侵。
李下无留迹，松间可寄音。
不平风吊古，无赖雨伤今。
尽数归君律，随机写此心。
送韦城李少府
张九龄（唐代）

送客南昌尉，离亭西候春。
野花看欲尽，林鸟听犹新。
别酒青门路，归轩白马津。
相知无远近，万里尚为邻。
小重山（柳色新）
韩淲（宋代）

点染烟浓柳色新。小桃红映水，日初匀。露收芳径草铺茵。凝情久，风淡起轻尘。

梁燕已争春。折花闲伴酒，试濡唇。流莺何处语声频。阑干曲，蜂蝶更随人。
书怀
胡仲弓（宋代）

贫居无外事，图得念头情。
冷眼观时政，平心阅世情。
好花临水种，瘦竹傍墙生。
自足供幽致，何须隐姓名。
游广福寺
胡志康（宋代）

兰若幽深与世违，酒阑重觅未斜晖。篮舆绕入花边路，布衲趋迎竹下扉。

清籁敲风和梵奏，独槐笼榻涨烟霏。吟栏倚遍诗成处，不觉金莲映月辉。
次韵郑总干
方岳（宋代）

底须咄咄漫书空，未觉人间欠此翁。
黄犊自随谙寂寞，青山亦此话穷通。
人方怒及水中蟹，我亦冥如天外鸿。
醉眼不知人几品，久将樵牧等三公。
奉使契丹二十八首 会仙馆二绝句
苏辙（宋代）

北嶂南屏恰四周，西山微缺放溪流。
胡人置酒留连客，颇识峰峦是胜游。
岭上西行双石人，临溪照水久逡巡。
低头似愧南来使，居处虽高已失身。
春夜山亭
房旭（唐代）

夜静琴还静，年春酒复春。何曾山水地，风月不□□。
句
周月船（宋代）

紧去门前栽柳树，逢春先绿向阳枝。
游大涤
张枢（元代）

一曲朱栏百尺余，仙人自是爱楼居。
松风不动千山静，月满天坛人步虚。
捣衣
郭祥正（宋代）

清秋送残暑，隔屋忽闻砧。远震星河夜，遥兴关塞心。

欲知针缕密，即是泪痕深。他日功成后，逢人寄好音。
川原
许月卿（宋代）

川原红紫一时新，暮雨朝云更可人。
灿若中兴红药相，嫣然何可海棠嗔。
天将好景烦吟笔，我自清时作幸民。
书册埋头无了日，不如抛却去寻春。
陪同同待制游南城
陈秀民（元代）

城南百花开满洲，城中主人招我游。急唤吴姬歌小曲，莫令花落起春愁。
次韵温其种竹诗
刘子翚（宋代）

种竹应须我辈人，茅檐对此可忘贫。
欹风带雨看无厌，淡夜寒绡画不真。
青女侵凌余瘦节，箨龙盘屈更分身。
会裁一管招鸣凤，千亩何须羡渭滨。
寄赵宣教
释宝昙（宋代）

却立群峰北望看，断虹飞雨即家山。
一时别舸惟公在，半世清游比梦閒。
卜筑未嫌身老大，著书先怯眼斓斑。
湖西为觅菟裘地，岁晚连墙共往还。
颂古四十八首
释慧开（宋代）

叮咛损君德，无言真有功。
任从沧海变，终不为君通。
夜宿山寺
罗亨信（明代）

珠阁俯丹丘，高寒暮景幽。籁从倾耳听，云傍曲肱浮。

僧定诃林月，乌啼玉树秋。夜深箕踞处，河汉隔衣流。
玉楼春
欧阳修（宋代）

池塘水绿春微暖。记得玉真初见面。从头歌韵响铮錝，入破舞见红乱旋。

玉钩帘下香阶畔。醉后不知红日晚。当时共我赏花人，点检如今无一半。
题汪季路太丞魏野草堂图二首
杨万里（宋代）

奉常夫子半钱无，不问田园况室庐。
间道买来新宅子，借看却是草堂图。
李宣自殿院归阙拜礼部郎
黎贞（明代）

十年窗下不辞劳，三峡词源倒海涛。龙虎榜中高入第，凤凰池上惯挥毫。

青云路阔轮蹄稳，紫殿风清剑佩高。四海只今鲸浪静，经邦奚惮试牛刀。
临江仙 其五 田公子二十生日
毛奇龄（清代）

海上青螣看负角，丹山凤翮初成。男儿二十建修名。

陆机刚作赋，方朔正谈兵。

自愧蹉跎多去日，羡君先请长缨。南箕不用咏三星。

锦筵香薤发，官阁早梅生。
凄凉犯 墨梅
沈鹊应（清代）

幽奇妙笔。传神处，横斜一片难折。水边竹外，无言独自，盈盈清绝。

墨香染颊，任羌笛飞声自咽。但凄然、冰魂一缕，掩映夜深月。

索笑人何处，弄芯吹香，欢情销歇。罗浮梦断，思恹恹、怨怀谁说。

洗尽残妆，入横幅、馀姿更洁。有凌波、缥缈冷淡，不可接。
抚州节推萧学易衙宇一新
戴复古（宋代）

摄取高科如拾芥，爱君才调望君深。
莫夸书判居莲幕，要把文章入禁林。
华屋修成官满去，好诗改定客来吟。
西窗共对萧萧竹，不负三杯话此心。
禅人并化主写真求赞
释正觉（宋代）

寒箸苍山之骨，雪压老松之颠。
形气清而有像，心迹泯而亡缘。
形尘不受，一印周旋。
大大小小兮方方圆圆。神观湛湛，
和气津津。玉涧流月，
琼林发春。恰恰相融也何此何彼，
堂堂不在也夺境夺人。
谢柳子厚寄叠石砚
刘禹锡（唐代）

常时同砚席，寄砚感离群。
清越敲寒玉，参差叠碧云。
烟岚餘斐亹，水墨两氛氲。
好与陶贞白，松窗写紫文。
点绛唇
张元干（宋代）

春晓轻雷，采彩洲上清明雨。乱云遮树。暗淡江村路。

今夜归舟，绿润红香处。遥山暮。画楼何许。唤取潮回去。
乌衣巷
任希夷（宋代）

关车暇日劳挥尘，玉树春风自满庭。
欲问乌衣旧时事，静无秋燕有秋萤。
南天门
韩崶（清代）

一径缘秋毫，连山入太古。孤云欹松萝，长风啸豺虎。

鞭镫惨不骄，瑟缩战两股。争此一握天，豁然开洞户。

阔愁大荒落，低见众星舞。回视未登客，万蚁穿线缕。

始知所历高，上界足官府。书生老蓬筚，壮观从今数。

狂吟《敕勒篇》，浩气莽天宇。
中春
陈宓（宋代）

袭人天气暄还冷，欲雨窗绡暗复明。
山鸟喜晴乘屋语，野农侵晓荷锄耕。
不须杯勺勾春叻，幸有诗书惬此生。
桃杏繁枝一回首，争如松竹伴秋清。
五子相送至湖陵
陈师道（宋代）

中年患别多作别，早日讳穷常得穷。
勿云一水四十里，衣冠塞郭何人同。
周生子病辍身出，刘子远来今几日。
石家仲叔好少年，颇能厌俗从吾律。
魏君不独相从早，自君之来吾郤扫。
岁月磨人孰能久，反覆看渠难得好。
湖陵古城风日寒，情义乃知生别难。
高怀已为故人尽，交道应留後代看。
度清霄（其五）
张继先（宋代）

五更五点五更残。青冥风露逼人寒。扶桑推出红银盘。城门依人声尘喧。明暗二景交相转。生来死去纷易换。道人室中天宇宽。日出三竿方启关。
次韵寄丹陵尹陈明远
杨守阯（明代）

令尹书椷手自开，犹谈祖席劝深杯。喜闻惠泽覃花县，赢得芳声到柏台。

比屋弦歌明月里，数村耕稼白云隈。会看骥足亨衢展，久识君非百里才。
金刚随机无尽颂·化无所化分第二十五
释印肃（宋代）

群情非外物，万莫生轻忽。
皆是自家心，外心无余佛。
戏题制荷吟
周密（宋代）

多事纫兰襞菊裳，等闲吟褐付秋塘。正须太华峰头叶，底用成都郭外桑。
招泽老
邹浩（宋代）

门向山城静处开，更无一点旧尘埃。葛藤尚忆龙溪老，拄杖横担便可来。
太和山中杂咏
袁中道（明代）

灵境经年入梦魂，不知何岳更称尊。
山为函夏诸丘长，帝是轩辕有道孙。
楚泽秦川罗下界，日兄月姊贮天门。
晴空万里尘氛净，一缕卿云玉座存。
杏花和祁春浦
乔重禧（清代）

十三万众化沙虫，圣武犹传挞伐功。百战艰难成创业，三山形胜矗长空。

盘雕影落关云黑，塞马秋腾海日红。开国神谟天助顺，莫将成败论英雄。
梦秦淮别业
张粲（清代）

曾登快阁看娇红，转眼春光入梦中。安得翩跹同燕子，随风吹过大江东。
饭罢
王谌（南北朝）

饭罢扣松关，襟怀分外宽。
冻云探拥寺，寒濑浅鸣滩。
苔剥碑文字，香萦古篆盘。
寻春难著句，为怕起愁端。
过林逸人次韵岩栖翁
善住（元代）

花边曾醉少年春，白首相过不厌贫。近说汉家徵诏急，西山犹有卧云人。
秋怀三十六首 其二十
邵雍（宋代）

良月满高楼，高楼仍中秋。午夜冷露下，千里寒光流。

何人将此鉴，拂拭新磨休。照破万古心，白尽万古头。
孔子
王安石（宋代）

圣人道大能亦博，学者所得皆秋毫。
虽传古未有孔子，蠛蠓何足知天高。
桓魋武叔不量力，欲挠一草摇蟠桃。
颜回已自不可测，至死钻仰忘身劳。
壬辰1832春捧檄来澎随同周芸皋观察查办抚恤蒙赐书画联扇赋诗申谢 其一
沈长棻（清代）

春潮月夜载驰驱，传送牙樯到海隅。
风起垂虹劳险渡，星飞挽粟济灾区。
耕渔得复流离子，童叟应无庚癸呼。
策用方平名相业，此乡薯米不须沽。
如梦令·一片灵空为伴
谭处端（元代）

一片灵空为伴。因把欲情割断。日上炼虚无，常住神堂古观。风汉。风汉。此外别无手段。
长干行·君家何处住
崔颢（唐代）

君家何处住，妾住在横塘。
停船暂借问，或恐是同乡。
朱君文拉游净明寺因迓张宰诗
许景衡（宋代）

火云涌晴空，矗矗尽奇巘。午汗麾白雨，俯仰无从遁。

招提据高冈，万木森偃蹇。凉飙落冰雪，爽籁发丝管。

朱侯真好事，十里过南坂。怜我堕深甑，相将振馀喘。

栏干俯屈曲，巾屦容跣袒。风苗翠浪翻，海屿青螺远。

况兹接尊酒，笑语倾怀悃。浮云识醉歌，彩羽惊檀板。

新凉知几日，已觉秋风转。事业愧初心，明时羞冗散。

主人勤使事，暌阔心不展。双凫归未归，红日林梢晚。
晚泊流河驿
查学礼（清代）

一叶栖何处，黄昏泊浅滩。渔灯穿树细，秋月漾波寒。

梦绕关河回，心随驿路宽。棹歌中夜起，离思渺无端。
出雁门关屈赵二生相送至此有赋 其一
顾炎武（明代）

一雁孤飞日，关河万里秋。云横秦塞白，水入代都流。

烽火传西极，琴樽聚北州。登高欣有赋，今见屈千牛。
戏题
吕思诚（元代）

典却春衫办早厨，老妻何必更踌躇。
瓶中有醋堪和菜，囊里无钱莫买鱼。
不敢妄为些小事，只因曾读数行书。
严霜烈日皆经过，次第春风到草庐。
颂古一百则 其七十四
释正觉（宋代）

没踪迹，断消息。白云无根，清风何色。散乾盖而非心，持坤舆而有力。

洞千古之渊源，造万像之模则。刹尘道会也处处普贤，楼阁门开也头头弥勒。
晚眺
吴锡畴（宋代）

日未沈西月色东，一山秋叶染霜红。
鲜明恰胜春花好，不似春花耐得风。
次韵吏隐堂二首 其二
释德洪（宋代）

此堂华构面层城，意趣追回万古情。落帽被嘲真有道，买金偿谤亦求名。

黄庭卷掩凝香缕，画戟门深列卫兵。安用山林笑朝市，戏将轩冕寄馀生。
送仙客
李中（五代）

危言危行是男儿，倚伏相牵岂足悲。

莫向汀洲时独立，悠悠斜日照江蓠。
次韵酬白天觉
陈舜俞（宋代）

人生自致真非策，岁晚无成可复论。
钝驾谩思追骥跃，病巢何敢慕鸿骞。
傲如中散人多疾，辩付南华尽不言。
聊谢高情白夫子，为摅骚兴慰王孙。
宫词 其十六
宋白（宋代）

春雪轻轻洒露盘，真珠箔外玉勾栏。仙妃未起宫娃小，错报西楼晓月寒。
谒江渎庙
喻汝砺（宋代）

坤轴东南倾，大江日夜注。前驱下荆巫，馀涛略吴楚。

任势不期下，得意缘所遇。水也初无营，神哉亮谁主。

芳兰沉清华，碧藻舒翠缕。晨鹄戏野岸，春凫集深渚。

均是得所安，而神岂私汝。古来几精魂，舍此迷所处。

淫游不知还，沙村失烟树。而我后千载，悠然在江浒。

抱啬贵无竞，矜名忌多取。冥冥罨岸风，淫淫打船雨。

舞雪窥洪涛，开蘋渡前浦。再拜谢神贶，聊复随所住。
行路难 其二
庞一德（明代）

入山亦已深，居人一何稀。百里三四家，茅茨枕山陂。

爨斫山木三，饷食道边藜。斜日群行汲，漏下不得归。

一歃亦已艰，何况酒与糜。柴门有底疏，所忧虎与罴。

尔民则已苦，何用知客悲。
和颜北城梅花韵
丘葵（宋代）

白发寒丛里，疏枝的烁明。风霜半夜后，南北一时晴。

冷淡吟边景，啁嘈梦里声。园中几许树，独汝最关情。
十三日诵水生挑菜渚烟湿落梅村之句成诗十首 其五
韩淲（宋代）

水国春已生，微波漾洲渚。时见挑菜人，临风自凝伫。
闰十二月望日立春禁中作
宋庠（宋代）

闰历先春破腊寒，采花金胜宠千官。
水从太液池边动，柳向灵和殿里看。
瑞气因风生禁仗，暖晖依日上仙盘。
须知圣运随生殖，万国年年共此欢。
二月廿八华州道上见杨花志感
李寄（明代）

今年二月晦，杨花迎马蹄。去年四月朔，始见杨花飞。

胡为早一月，似送行人归。秦人不可友，秦地不可栖。

斗米钱半千，烧柴如烧扆。尺鲤臭始售，薄酒浊不酾。

馍馍叫满街，五味独重醯。一语辄攘臂，鬼蜮工面欺。

北悍而南诈，秦俗两兼之。二麦稍不收，鸣镝门外驰。

杀人眼不瞬，攘夺至衫衣。今者旱最甚，麦槁亩如炊。

灵旗走巫觋，原野春惨悽。况我客二载，看囊惟有诗。

贫贱减意气，见人便头低。去去恐不速，杨花何依依。

愿假春风力，吹汝过隋堤。
点绛唇
张抡（宋代）

气体冲融，四时长在阳春里。玉田琼蕊。养就灵苗异。

堪笑□□，□□□□□。□□□。□□流水。半落苍□□。
金刚随机无尽颂·福智无比分第二十四
释印肃（宋代）

广施布无边，终不了心源。
於性无利益，福尽果还偏。
郊居秋日酬奚赞府见寄
杨巨源（唐代）

繁菊照深居，芳香春不如。闻寻周处士，知伴庾尚书。

日晚汀洲旷，天晴草木疏。闲言挥麈柄，清步掩蜗庐。

野老能亲牧，高人念远渔。幽丛临古岸，轻叶度寒渠。

暮色无狂蝶，秋华有嫩蔬。若为酬郢曲，从此愧璠玙.
次韵伯庸无题四首 其二
柳贯（元代）

珠斗阑干动夜光，霏霏神雨酒痕香。故时徒服多为赭，今日祠衣独尚黄。

梁苑且延能赋客，汉廷安用戏车郎。琴中莫置拘幽恨，圣德宣昭到越裳。
虽然吟五首
方回（元代）

林下机声复碓声，时时犬吠又鸡鸣。
虽然此是寻常物，村落闻之即太平。
鄂渚张唐卿周嘉仲送别
戴复古（宋代）

武昌江头人送别，杨柳秋来不堪折。
汉阳门外望南楼，昨日不知今日愁。
英雄握手新相识，人情正好成南北。
酒阑人散最关情，一雁西飞楚天碧。
夏日七首
张耒（宋代）

野水弯环夏木森，清蝉晚噪碧云深。
扁舟两桨谁家子，万里江湖此日心。
休堂颂
黄庭坚（宋代）

头上安头，如何得休。
杀佛杀祖，方得按堵。
北郁单越，西瞿耶尼。
事同一家，吃饭著衣。
向上一路，千圣贬眼。
韩信打关，张良烧栈。
四月
陆游（宋代）

四月江南暑尚微，虚堂初换葛衣时。
嬾陪陌上雍容骑，且对窗间腷膊棋。
糁径落花犹片片，拂云新竹已离离。
年来病肺疏杯酌，应接风光赖有诗。
徐记室谪钟离归后同登东丘亭
高启（明代）

同上高亭一赋诗，喜逢君是谪归时。
不然此日登临处，应望天涯有远思。
送钤辖馆使王公
高惟几（宋代）

游宦俱为关外人，与君五看海棠春。
园林选胜聊镳遍，风月相思命驾频。
大斾先时辞蜀道，短辕何日见京尘。
子矣又起离群恨，欲操行袪重怆神。
喜雨
释元肇（宋代）

去年民病屡思安，天意为霖不作难。地脉无穷窥井浅，波光不作倚楼宽。

梅林时落黄金弹，荷沼新擎碧玉盘。蛙吹莫供闲客耳，一时去和老农欢。
秋思
陆游（宋代）

出门东行复西行，处处人家打稻声。
小瓮秫醅虽未熟，後园楮蕈已堪烹。
题王给谏乌丝红袖图
屈大均（明代）

芙蓉无数水中开，化作鸳鸯七十来。争爱夕郎辞赋好，持笺一一向琴台。
马上
陆游（宋代）

客游多感慨，老病少叹欣。
去年穿村市，翻翻吹帽裙。
天低落平野，雁远入寒云。
渐觉江城近，秋笳马上闻。
再次韵寄杨宰
陈造（宋代）

小家作活鱼脱渊，凶歉之备渠能先。
劳勤颇似抱瓮叟，安得心数如计然。
人方渴羌欲沽水，龙公睡足那容已。
怒卷淮江作飞雨，旱魃潜藏蝗蝻死。
令君后祷亦鲁雩，天心默随人意孚。
百里旄倪歌载涂，我亦饱饭竟潜夫。
今君岂复池中物，中年默绶人称屈。
高郎小邑径刺史，老子贺书当不日。
九日幽居书怀
赵湘（宋代）

九月蝉稀九日催，年光如逐水声回。
人思往事凄凉在，菊倚荒庭寂寞开。
落叶偶从池上过，夕阳初傍酒边来。
白衣去后无消息，雨湿东篱欲长苔。
满江红 自题《警黄钟》乐府
洪炳文（清代）

蕞尔黄封，固犹是、轩辕遗族。奈两大、胡元邻国，强陵弱肉。

巾帼独虑恢复志，朝廷忍受要盟辱。惜么魔、世界化虫沙，战蛮触。

蕉鹿梦，伊谁续。南柯记，重翻曲。彼文人涉笔，感怀而作。

牖户无忘桑土彻，桃虫应念甹蜂毒。慨黄民、醉梦未曾醒，从今觉。
谢元愿上人远寄《檀溪集》
齐己（唐代）

白首萧条居汉浦，清吟编集号檀溪。有人收拾应如玉，

无主知檀只似泥。入理半同黄叶句，遣怀多拟碧云题。

犹能为我相思在，千里封来梦泽西。
题江浚远晚翠堂卷
守仁（明代）

北风落木千山空，海城偶见江文通。自言老去才力减，文锦不文先时同。

胸中雅蕴二三策，雄论傞傞剑锋白。抽簪早谢紫薇郎，待诏懒为金马客。

黄柑林中屋数桯，翠峰如削开南屏。湖云散尽归鸟急，夕阳满山烟树冥。

明年欲鼓鄞江舵，花外小舟须待我。高堂重说岁寒期，团露枝头看硕果。
春日按部北路即事 其六
觉罗四明（清代）

玉嶂鸡峰两度行，难驯凿齿最关情。而今揽辔重循历，须鬓霜侵又几茎。
绝句谢小邵寄柑脯
晁说之（宋代）

曲肖欧文诗隐秀，山头仙驭势争飞。
须知柑脯胜麟脯，更使荷衣笑锦衣。
桃花坞吊唐六如墓
方肇夔（清代）

先生胸次海天宽，只爱桃花不爱官。荒土一抔魂魄在，满溪红雨落春寒。
讽虞嫔诗
柳开（宋代）

惟尧则天舜弗复，诞妃罔极恩亭肓。
遏密无闻血盈目，南巡胡为泪染竹。
父轻夫重当何淑，沅湘岸筠烟莓覆。
凝纹叠斑殷郁郁，猿缘鼯号钩辀宿。
朋凄助惋声几器，賸疑下尤禹湮渎。
功充民戴荷百禄，重晖并耀难停轂。
元居不宁逝如逐，悲啼负冤生莫卜。
卒颠沈澜远昌族，讴讼肇私归永福，
柔阴惨克咎深速。前睇九山排矗矗，
到今云颜愁可掬。
居厚弟和七十四吟再赋
刘克庄（宋代）

久抛弓冶作耕夫，故步人犹记铁炉。
已老安能歌竞病，从初不合识之无。
房帷那复伶玄妾，部曲惟馀颖士奴。
春暖小车时一出，绝胜朝士典西湖。
冬景 梅开不自觉
刘辰翁（宋代）

度度看梅来，犹疑早计哉。相逢如有待，不自觉全开。

每念苔枝雪，犹颁玉镜台。忽能同我笑，知复为谁催。

有语为春误，何心待月来。老夫乘兴耳，不作剡溪回。
谒金门·双喜鹊
王庭筠（金朝）

双喜鹊，几报归期浑错。尽做旧愁都忘却，新愁何处着？
瘦雪一痕墙角，青子已妆残萼。不道枝头无可落，东风犹作恶。
杨懋臣以红墨梅二幅赠彦真命题其上 其二
凌云翰（元代）

人到英溪识浚仪，寒窗索句重相思。江空岁晚无芳草，聊折琼瑶赠一枝。
江边竹枝词（七首）
王逢（元代）

巫子惊湍天下闻，商人望拜小龙君。
茹?草染榴红纸，好剪凌波十幅裙。
寄题洪州慈济师西轩
司马光（宋代）

登临传胜绝，怅息未成游。山气高凌霁，湖光碧照秋。

烟疏茶灶迥，灯冷竹房幽。安得聊凭槛，萧然洗客愁。
渔家傲（用履齐韵赠邵惜惜）
郭应祥（宋代）

自古馀杭多俊俏。风流不独夸苏小。又见尊前人窈窕。花枝袅。苏看忘却朱颜老。

曲巷横街深更杳。追欢买笑须年少。悔不从前相识早。心灰了。逢场落得掀髯笑。
寄汤伯纪秘书
刘克庄（宋代）

挽留天语极谆谆，愿为明时远牧民。
倏去居然令国削，至清浑牧怕州贫。
断无苞匪聊崇俭，才用蒲鞭亦害仁。
莫比寻常骑竹马，使君元结一流人。
桂阳走笔呈以道
曹彦约（宋代）

别后蓬丘老，分杯岁又阑。
发因求道白，心但济时丹。
瘧鬼三秋热，河鱼六月寒。
不图梅影夜，对榻共平安。
从王都尉觅千叶梅云已落尽戏作嘲吹笛侍儿
黄庭坚（宋代）

若为可耐昭华得，脱帽看发已微霜。
催尽落梅春已半，更吹三弄乞风光。
诸子会课
徐志岩（清代）

刘协论《文心》，陆机作《文赋》。何如对圣贤，孔乐颜可铸。

谁云制义作，苟且敷章句。精理抉天人，宋儒可沿溯。

春风吹衡门，草堂开艺圃。橐笔集生徒，齐侍先生屦。

授简复拈题，一一申毫素。周情与孔思，静中许良悟。

或疾如涌泉，或迟若窘步。中正期徐臻，狙诈愿屏除。

述古有馀欢，偭规良足惧。伫闻正始音，云山有韶頀。
偶作
吕本中（宋代）

鄙夫养病苦不足，诸公觅官常有馀。自是闲人不更事，可随云鸟更深居。
入京二首 其二
陆文圭（元代）

手携布被入关中，颇似菑川六十翁。未必汉廷推第一，不须侧目事辕公。
和沈公路除夕元旦诗六首
唐时升（明代）

己未除夕家家守岁共欢然，明日相过又问年。
金剪夜深犹缀彩，布衾春暖欲除绵。
儿童置祭酬诗稿，店舍携灯索酒钱。
寄语闭关高卧客，阳和入骨病应痊。
庚申元旦漫说东郊物候新，江城冬半已阳春。
旌旄合队争穿市，粉黛生香欲染人。
日暖游鱼蘋叶舞，烟藏语鸟柳条匀。
遥知玄晏先生坐，百轴缣缃正绕身。
辛酉元旦长安十丈马头尘，曾向朱门隐逸民。
岁月屡迁空有舌，风流凋谢若亡唇。
重阴尚远芳菲节，淑气先凭曲米春。
暗忆当年车马客，只今同作白头人。
辛酉除夕二首雨中街鼓不闻声，屡望东方尚未明。
此夜已知阳道长，频年难见泰阶平。
相逢父老忧加赋，欲遣儿曹出践更。
豺虎纵横愁道路，东南处处急征兵。¤
赠蒋德言昆仲三首 其一
袁燮（宋代）

平生无所嗜，耽玩惟古今。以我浅陋质，期于江海深。

万事不挂胸，须臾惜光阴。五夜常自起，简牍勤披寻。

清风递晨钟，铿然感予心。年来因多事，力弱不自任。

丛书未暇读，尘埃积中襟。何当脱鞅绊，归欤松竹林。
池莲着十花中一朵自房中复起楼子旧未尝见也
顾清（明代）

十朵参差一样红，綵楼重起绿房中。不知物理关人事，为有文章夺化工。

官路晓槐阴密映，客堂春草梦先通。白头笑我长林下，时傍西风候塞鸿。
登迎江寺浮图
商盘（清代）

朝登太观亭，晚到迎江寺。竦身入云中，千里绝蒙蔽。

鸡犬无近入，雕鹏有远势。江山与城郭，混茫浮一气。

乃知最高处，原不阻人至。十载游三吴，揽尽六朝丽。

放眼苦不宽，多缘在平地。兹塔峙江干，阅历婆娑世。

现此不坏躯，佛力何赑屃。疑有阿育王，神光分舍利。

愧非人天目，一一穷玄秘。得鱼筌可忘，到岸筏应弃。

此来亦雪鸿，踪迹毋须记。
小阁西山落日
强至（宋代）

天地垂垂暮，残阳似有情。
未催全岭暗，犹放半山明。
远树微茫见，孤烟惨澹生。
流年从此老，对酒急须倾。
游武夷 其二
陈宓（宋代）

几段飞桥著翠烟，云间有路想通天。古来何事非陈迹，道是神仙不见仙。
吴献臣邀饮梧州冰井寺因游吕仙祠
张吉（明代）

吴侯好事者，饮我漫泉亭。漫郎不复作，泉水空泠泠。

汲引资漱涤，尘心嗟顿惺。心惺觉超诣，渐与上禅并。

客飧金光草，千载游青冥。遗踪堪一访，披草入云汀。
和陈表用员外求酒
徐铉（宋代）

暑天频雨亦频晴，帘外闲云重复轻。

珍重一壶酬绝唱，向风遥想醉吟声。
天水
孙原湘（清代）

如天仪度水年华，天水由来是外家。百病尽捐霜后箨，三生自忏雨中花。

琼楼写韵人谁到，玉尺量才事可誇。笑我会稽王内史，十年弟子隔屏纱。
游仙词三十三首
王镃（宋代）

西母瑶池宫殿高，夜明帘卷玉丝绦。
隔云听得东方笑，三度曾偷碧树桃。
听周大师琴
李覯（宋代）

已解琴中意，更加絃上声。
他人郑卫杂，此手鬼神惊。
深夜众籁息，寒天孤月明。
四邻应得睡，濁酒且同倾。
感事 其八
李石（宋代）

茶寇征商急，偷生蔽绿林。江湖自有备，盗贼岂初心。
和褚肥丞韵二首
李曾伯（宋代）

世味宁如道味浓，谁令小屋卧元龙。
何当谈笑与双璧，乃假吟元对二松。
倾盖正欣留槜李，归樯底事取潘葑。
先生且办弦歌计，莫虑瓶无斗粟舂。
梅花集句 其一九○
李龏（金朝）

世上树桃李，逢春解惜春。不知春色早，对此合伤神。
宿分水
赵蕃（宋代）

夜枕疑为雨，晓檐还见星。
骤闻成摵摵，熟听乃泠泠。
信矣无不下，况于高建瓴。
此行非绝远，楚粤自相因。
题太原王氏双节徵文启后
夏子麟（清代）

皇古重三纲，天柱地维共立极。君臣父子夫妇互相联系，为我文化之发源，四五千年不相贼。

法穷而变固，有时不在纲纽尽破裂。今何时兮，沧海横流，千里金堤决。

今何世兮，焚焬赫烈，昆冈一炬玉石无分别。地维倾，天柱折。

簧鼓万千人，裂冠毁冕澜翻舌。四维一无存，那复言贞节？

嗟我神明胄，祸同猛兽烈。卓哉野王有贤裔，不在须眉在巾帼。

于归太原王，门第称赫赫。匝地黄巾来，祸如洪水逼。

巢覆无完卵，夫为贼所磔。淋漓碧血惨模糊，斯时对之心如剨。

随夫到黄泉，谁与存宗祏？忍死待须臾，谁与诉肝膈。

立嗣有后一生心，五十八年驹过隙。发虽苍，心常赤。

赫兮门楣光复光，继起更有闺中杰。太原王，南阳叶，丝萝缔，两情惬。

夫婿无命欲何如，玉楼忽赴修文牒。从此首飞蓬，膏沐不复泽。

揽镜泪如麻，呻吟卧床席。手掣并剪断青丝，门掩秋风纑夜辟。

虽无子，犹有侄。郑重蒸尝殷付托，抚之十年如一日。

欲迪前人光，赖有后人哲。泷冈表，舍人书，后人览之欷歔绝。

哑哑念慈乌，中心悲郁结。匍匐述哀辞大府，叩求营绰楔。

快哉东海公，准予褒扬无齮龁。呜呼，百年富贵如浮云，惟此芳名耿不灭。

视彼犬羊俦，能无天渊别。
邵博士溪亭
李郢（唐代）

野茶无限春风叶，溪水千重返照波。

只去长桥三十里，谁人一解枉帆过。
从赵常德觅鼎帖
赵蕃（宋代）

宇法微茫久失真，时闻鼎贴尚精神。
小诗试向铃斋乞，近舍远求公勿嗔。
失调名
仲殊（宋代）

椒觞献寿瑶觞满。采幡儿、轻轻剪。
谢郑夹漈子惠诗索草堂扁榜
陈宓（宋代）

八龄幼子今头白，袖有清诗忽到门。
前代谩夸棠与笏，何如诗礼典刑存。
颂古一百首
释智愚（宋代）

抛来撒去互施呈，地狱门前鬼眼睛，
觑破髑髅肝胆外，摩醯顶上复重明。
探春 己酉秋暮，饮于珠溪，奉觞人颇似阿素，雾鬓风鬟，飘零亦相若也。感成此解
蒋春霖（清代）

堕叶红腴，疏苔绿倦，年华轻换筝柱。玉病禁秋，花娇媚晚，烛底鬓添凉雾。

缥缈惊鸿影，似乍见、春风前度。暗怜舞褪丝杨，镜中消瘦眉妩。

苏小芳颜认否。甚油壁归来，偏恨迟暮。带眼移香，琴心记梦，铅泪也无重数。

寒雨连江夜，莫更把、琵琶低诉。明日相思，峭帆还挂愁去。
立秋前一日大风雨自朝抵暮不止石塘水溢屋瓦苔生涛拂长松蜡翻蕉叶台上对之眉宇生快遂命酒与家人饮作长歌下之
敦诚（清代）

黑风吹海天地青，四野八荒云画暝。洒作人间三日雨，萧飕似带鱼龙腥。

神鞭鬼驭走万骑，居高建屋倾千瓴。长空如扫下云脚，斜飞横织皆清泠。

我知上帝沛澍雨，故收怒电藏威霆。青鬉未许滴村落，黑猪那复泅天溟。

明朝晨霁蹑松嶂，初秋爽动西山陉。遥知此际山涨发，訇岩响谷无泓渟。

安能飞去烟云窟，惊涛独倚山窗听。台前景色亦不恶，槎丫竹树昏檐庭。

菡萏香深隔略彴，芭蕉叶大遮窗棂。石塘水溢鱼入户，老屋地上浮新萍。

山妻不嗔水漂麦，痴儿未至头触屏。急扫苔茵坐横石，旋开家宴倾酒醽。

小鬟行酒老婢寿，岂有玲珑歌且停。醉来便枕松根卧，松风高落吹人醒。
和紫阳先生感兴诗二十首 其五
刘黻（宋代）

文盛起太息，姬壤半沦夷。仁积天所亲，道丧人已离。

霸图迭雄长，明诅兴自兹。王纲久不竞，览卷空涕洏。

日月照干戈，风雨撼璧圭。仲尼不梦周，世道无复为。

元气日以薾，荏苒朝露悲。嫠妇抱隐忧，忠矣非知机。
奉和陶庵世父留题有竹别业韵六首 其六
沈周（明代）

鹤毛鹿迹长交路，荇叶蘋花亦满川。炙背每临檐日底，曲肱时卧树阴边。

一区绿草半区豆，屋上青山屋下泉。如此风光贫亦乐，不嫌幽僻少人烟。
寄在伯三首后一首并示逸
赵蕃（宋代）

出门欲寻岩，闻君已行舟。
川远不可涉，伫立空夷犹。
雨风既冥冥，离思复幽幽。
人生苟无别，安能成白头。
黟歙道中士人献牡丹千叶面有盈尺者为赋此诗
李纲（宋代）

平生爱花被花恼，每见牡丹常绝倒。自从丧乱减风情，两年不识花枝好。

迩来谪堕烟雨中，行色日与春光浓。今夕何夕见粲者，颇类寿安千叶红。

岂知黟歙深山里，乃有此花端若此。不论玉板与鹤鸰，可亚姚黄并魏紫。

嫣然见我如感伤，似诉处此非其乡。吾衰多病不解饮，对尔叹息空持觞。

人言老境花如梦，献此慇勤情已重。蜡封瓶贮可多时，惆怅洛阳今不贡。
无题
冯伯规（宋代）

暇时结客小舂容，路直重岩紫翠峰。
云阁翚飞翼鸾凤，石楠盘屈老虬龙。
林扉雨过便秋菊，山寺风清度晚钟。
快展眉头须劚饮，天开霁色不妨农。
次韵谢王𣓨秀才四首 其一
项安世（宋代）

掩关饱黑甜，屏迹慕乌有。何心望披拂，注意及衰朽。

劳君崔魏徒，过我沮溺耦。拜手把瓜桃，扪胸愧箕斗。
秋游
白居易（唐代）

下马闲行伊水头，凉风清景胜春游。

何事古今诗句里，不多说著洛阳秋。
李太府邀饮岳阳楼偕吴郡丞
梁梦雷（明代）

城头百尺神仙楼，湖上一点君山邱。逃虚客来览此胜，吹笛人去今何秋。

三湘苍蔚杜若老，九马踯躅鱼龙愁。凭君有酒且尽醉，莫使心与身为雠。
登东宝山僧舍
徐照（宋代）

扪萝上才绝，移舟泊前滩。
火云满行路，剥啄敲柴关。
脱裳挂木满，喘汗如浆翻。
主人喜客来，笑话生春温。
袒裼不我责，我息方已安。
自拾落地薪，煮茗当杯盘。
卧石平如床，上有树影繁。
清风吹骨毛，蛰热鄙炎官。
佳禽不自匿，静处故相喧。
竟日忘渴饥，山水秀堪餐。
挽却世上心，世上多忧烦。
水龙吟·雪中登大观亭
邓廷桢（清代）

关河冻合梨云，冲寒犹试连线骑。思量旧梦，黄梅听雨，危阑倦倚。披氅重来，不分明出，可怜烟水。算夔巫万里，金焦两点，谁说与，苍茫意？
却忆蛟台往事，耀弓刀，舳舻天际。而今剩了，低迷鱼艇，模粘雁字。我辈登临，残山送暝，远江延醉。折梅花去也，城西炬火，照琼瑶碎。
偈颂一百零四首 其九十二
释绍昙（宋代）

布关雎化袭宫闱，万国人趋奉母仪。寿结蟠桃千载实，年年天仗宴瑶池。
读韩昌黎诗
戚学标（清代）

平生强性韩退之，余事复见于作诗。文起八代甚正则，特于诗也逞瑰琦。

硬语险语兼苦语，杂以奇字斑陆离。明若訇輘激雷电，幽如睒闪藏鬼尸。

真宰上欲九阍诉，回头下与儿童嬉。虞彝夏鼎嫌典重，往往破碎前人辞。

有时任意自作故，究穷所出奚从知。神龙变化弄牙角，天马奔放无馵羁。

吾服先生胆之壮，吾惊先生气之奇。设无此气与此胆，殿上逆鳞谁敢批。

因悟先生诗如此，亦是狡狯有意为。朝廷纪纲坏奄镇，风俗崇信趋黄缁。

翕翕訾訾妒贤士，此辈奚止叔文伾。皇甫张李数子外，当日可与庄语谁。

贾生痛哭既不可，东方佹谏吾其师。病鸱妖鸟纷寄托，要亦原本风骚遗。

洞精矘眄莫能识，举世谁得相瑕疵。先生之诗岂易读，在得其髓去毛皮。

满纸风雨杂阴晦，中仍白日青天垂。李杜壁垒未许拔，卓然自树韩家旗。

文章一道有正变，絜长度大宁非痴。
挽李文昌
许应龙（宋代）

盛名从古号难居，公独峥嵘四纪馀。
禁陛几年闻曳履，帅垣三度拜除书。
寿祺合享千龄永，往事俄惊一梦如。
久矣辱知惭未报，仰瞻丹旐倍欷歔。
秋感
仇远（元代）

蛩依莎底露，萤堕树头风。
秋已来多日，人谁念二虫。
火流豳月应，云散楚天空。
摇落年年事，吾生鬓亦蓬。
送客归吴
李白（唐代）

江村秋雨歇，酒尽一帆飞。路历波涛去，家惟坐卧归。

岛花开灼灼，汀柳细依依。别后无馀事，还应扫钓矶。
别崔少府
高适（唐代）

知君少得意，汶上掩柴扉。寒食仍留火，春风未授衣。

皆言黄绶屈，早向青云飞。借问他乡事，今年归不归。
寄刘钧秀才
李中（五代）

掩户当春昼，知君志在诗。闲花半落处，幽客未来时。

野鸟穿莎径，江云过竹篱。会须明月夜，与子水边期。
故相国颍公挽歌辞三首
司马光（宋代）

儒衣临绝塞，庙略运奇兵。
缓带羌尘静，灵旗海雾清。
公心结明主，阴德庇群生。
名遂身仍退，人间五福并。
寄蘧觉陈先生
何文季（宋代）

白发相看重别离，几囘默坐捻吟髭。
子猷不作乘舟兴，庞老终无郭时。
隔面云山如有碍，输心泓颖寄相思。
文溪遗稿伤沦落，此事还当付与谁。
酴醾四首
刘子翚（宋代）

霜蕤薰碧醥，气味已相传。
终以香为累，无人解倒悬。
某顷知黄州墨卿为州司录今八年矣邂逅临川送别二首 其一
韩驹（宋代）

自罢黄州守，殊方任转流。宁论九年谪，已判一生休。

此士真材杰，诸公定挽留。傥归存老病，车骑拥西畴。
和郭逢道韵
辛弃疾（宋代）

枣树平生叹子阳，里歌虽短意偏长。
东家昨夜梅花发，愧我分他一半香。
寿安夫人挽词
李新（宋代）

闺门秀色擢冰清，行佩兰苕八十春。
传道先生为择配，起家著十不忧贫。
金花贴子分双轴，子舍登瀛有几人。
千仞龙华松竹域，妇姑虽死亦相亲。
过栎阳山谿
陈羽（唐代）

众草穿沙芳色齐，蹋莎行草过春溪。

闲云相引上山去，人到山头云却低。
塞上梅
王建（唐代）

天山路傍一株梅，年年花发黄云下。
昭君已殁汉使回，前后征人惟系马。
日夜风吹满陇头，还随陇水东西流。
此花若近长安路，九衢年少无攀处。
和张规臣水墨梅五绝
陈与义（宋代）

自读西湖处士诗，年年临水看幽姿。
晴窗画出横斜影，绝胜前村夜雪时。
五君咏五首。郭代公元振
张说（唐代）

代公举鹏翼，悬飞摩海雾。志康天地屯，适与云雷遇。

兴丧一言决，安危万心注。大勋书王府，舛命沦江路。

势倾北夏门，哀靡东平树。
矾清湖
吴伟业（清代）

吾宗老孙子，住在矾清湖。湖水清且涟，其地皆膏腴。

堤栽百株柳，池种千石鱼。教僮数鹅鸭，绕屋开芙蕖。

有书足以读，有酒易以沽。终老寡送迎，头发可不梳。

相传范少伯，三徙由中吴。一舸从此去，在理或不诬。

嗟予遇兵火，百口如飞凫。避地何所投，扁舟指菰蒲。

北风晚正急，烟港生模糊。船小吹雨来，衣薄无朝哺。

前村似将近，路转忽又无。仓皇值渔火，欲问心已孤。

俄见葭菼边，主人出门呼。开栅引我船，扫室容我徒。

我家两衰亲，上奉高堂姑。艰难总头白，动止需人扶。

妻妾病伶仃，呕吐当中途。长女仅九龄，余泣犹呱呱。

入君所居室，镫火映窗疏。宽闲分数寝，嬉笑喧诸雏。

缚帚东西厢，行李安从奴。前窗张挂网，后壁挂耒锄。

苦辞村地僻，客舍无精粗。剪韭烹伏雌，斫鲙炊彫胡。

床头出浊醪，人倦消几壶。睡起日已高，晓色开烟芜。

渔湾一两家，点染江村图。沙嘴何人舟，消息传姑苏。

或云江州下，不比扬州屠。早晚安集掾，鞍马来南都。

或云移民房，插箭下严符。囊橐归他人，妇女弃军俘。

里老独晏然，催办今年租。馌耕看赛社，醵饮听呼卢。

军马总不来，里巷相为娱。而我游其间，坦腹行徐徐。

见人尽恭敬，不识谁贤愚。鱼虾盈小市，凫雁充中厨。

月出浮溪光，万象疑沾濡。放楫凌沧浪，笑弄骊龙珠。

夷犹发浩唱，礼法胡能拘。东南虽板荡，此地其黄虞。

世事有反覆，变乱兴须臾。草草十数人，盟歃起里闾。

兔园一老生，自诡读穰苴。渔翁争坐席，有力为专诸。

舴艋饰于皇，蓑笠装犀渠。大笑掷钓竿，赤手搏于菟。

欲夺夫差宫，坐拥专城居。予又出子门，十步九崎岖。

脱身白刃间，性命轻锱铢。我去子亦行，后各还其庐。

官军虽屡到，尚未成丘墟。生涯免沟壑，身计谋樵渔。

买得百亩田，从子游长沮。天意不我从，世网将入驱。

亲朋尽追送，涕泣登征车。吾生罹干戈，犹与骨肉俱。

一官受逼迫，万事堪欷歔。倦策既归来，入室翻次且。

念我平生人，惨憺留罗襦。秋雨君叩门，一见惊清癯。

我苦不必言，但坐观髭须。岁月曾几何，筋力远不如。

遭乱若此衰，岂得胜奔趋。十年顾妻子，心力都成虚。

分离有定分，久暂理不殊，翻笑危急时，奔走徒区区。

君时听我语，颜色惨不舒。乱世畏盛名，薄俗容小儒。

生来远朝市，谓足逃沮洳。长官诛求急，姓氏属里胥。

夜半闻叩门，瓶盎少所储。岂不惜堂构，其奈愁征输。

庭树好追凉，剪伐存枯株。池荷久不闻，岁久填泥淤。

废宅锄为田，荠麦生阶除。当时栖息地，零落今无余。

生还爱节物，高会逢茱萸。好采篱下菊，且读囊中书。

中怀苟自得，外物非吾须。君观鸱夷子，眷恋倾城姝。

千金亦偶然，奚足称陶朱。不如弃家去，渔钓山之隅。

江湖至广大，何惜安微躯。挥手谢时辈，慎勿空踌蹰。
冲禅人与翠山出丐求颂
释正觉（宋代）

归去家山雪未消，到时雪后翠棱高。
豁然直下断三际，卓尔个中抽一毫。
化钵不妨游幻海，虚舟何惮驾惊涛。
因缘成熟袖双手，莫学吾家败酒糟。
忆昔
林大春（明代）

独马冲寒曙色催，十年曾忝荐书来。麟野雪消冻仍合，龟山云满午初开。

大风晓谒高皇庙，细雨春登管仲台。往事祇今重回首，旧游何处可衔杯。
送赵十二赴举
杜牧（唐代）

省事却因多事力，无心翻似有心来。

秋风郡阁残花在，别后何人更一杯。
北山回櫂
卫宗武（宋代）

高风扫群翳，山色秀而静。
寒林隐虬龙，幽径行蛇蚓。
场登{左隐右罢}稏实，水弄芙蓉影。
明发汎归舟，秋空更青迥。
送三八弟归九江
王遂（宋代）

堂堂襄敏公，扬旌上熙河。
竹帛有时尽，勋业谁能磨。
珍重紫阳翁，一言定群讹。
世德远如此，吾曹当若何。
和胡经仲中秋
吴芾（宋代）

平生恶晻昧，虚空光陆离。
心与此月同，不容一毫疵。
恨月有圆缺，不得常清奇。
每欲语天公，仍斫此桂枝。
青冥去无路，思虑空劳疲。
明知此意苦，殷勤长我随。
去年西湖上，烂醉吟悲辞。
今年巧相觅，似欲叙离思。
西风为披拂，浮云无蔽专亏。
坐开百壶酒，与月论襟期。
永结无情欢，谢此世上儿。
吾友胡夫子，豪荡笑墨厘。
拟借月颜色，为君鉴薄帷。
告之且痛饮，行乐当及时。
题黄溪壁二首
赵蕃（宋代）

新居不见邠山主，及到黄溪又不逢。
锡杖徐飞向何处，槛前山水自为容。
安乐窝示元德第二首
裘万顷（宋代）

往时病僧寮，今为安乐窝。
昔病而今安，所得良已多。
百年直须臾，一丘且婆娑。
倦翼栖茂林，潜鳞渺重波。
方欣随所愿，岂复知其他。
朝来启南窗，群山郁嵯峨。
上有无心云，乘风远相过。
却观声利场，纷纷正横戈。
到头蛮与触，胜负能几何。
曷若休吾心，考槃依涧阿。
孟夏草木繁，雨余气清和。
四壁环断碑，经史星宿罗。
幅巾据胡床，翛然自吟哦。
因之成此诗，要使儿童歌。
含风夕
元稹（唐代）

炎昏勌烦久，逮此含风夕。夏服稍轻清，秋堂已岑寂。

载欣凉宇旷，复念佳辰掷。络纬惊岁功，顾我何成绩。

青荧微月钩，幽晖洞阴魄。水镜涵玉轮，若见渊泉璧。

参差帘牖重，次第笼虚白。树影满空床，萤光缀深壁。

怅望牵牛星，复为经年隔。露网袅风珠，轻河泛遥碧。

讵无深秋夜，感此乍流易。亦有迟暮年，壮年良自惜。

循环切中肠，感念追往昔。接瞬无停阴，何言问陈积。

馨香推蕙兰，坚贞谕松柏。生物固有涯，安能比金石。

况兹百龄内，扰扰纷众役。日月东西驰，飞车无留迹。

来者良未穷，去矣定奚适。委顺在物为，营营复何益。
苏味道
徐钧（宋代）

万事模棱持两端，脂韦自饰巧求全。
如何身处周唐际，党武翻成狥一偏。
题凤埕八景 其六 碧海连天景
黄诏（明代）

观水东南到海滨，波澜万颂渺无边。祝融一怒山翻雪，飓母初呈浪拍天。

日落鱼龙腾雾涌，夜沉星斗弄波妍。五湖纵阔难为水，笑却精衔与血鞭。
送彦立兄游太学以恩袍草色动为韵
王之道（宋代）

文章我家勃，人唤腹为藁。
随行载中书，所至得挥扫。
新诗如秋月，皎皎清更好。
惠连有佳梦，池塘遍春草。
己未岁十月七日登唐台山偶成
赵抃（宋代）

直到巢峰最上头，旋磨崖石看诗留。重来转觉寒松老，三十六年前旧游。
荔子
陈宓（宋代）

不伴人间桃李群，炎曦与傅渥丹匀。
南州几岁供怀橘，北阙何年可献芹。
寻梅至杨家见数株盛开
曾几（宋代）

芒鞋竹杖寻梅去，只有香来未见花。
村北村南行欲遍，数株如雪小民家。
王彦谟挽诗
虞俦（宋代）

蚤岁游三舍，明经束九师。
声名虽烜赫，科第竟差池。
之子能传业，兴宗会有时。
只今官冢地，看出印罍罍。
赐状元张镇孙以下诗
宋度宗（宋代）

临轩再策岂虚文，要语诒谋敢弗遵。
昭格天心惟至敬，封培邦本在深仁。
详延是喜见洋对，来誉知为蹇蹇臣。
始进便当思远到，会须华国有儒珍。
俗游合阜山
刘过（宋代）

仙梯难上尘缘重，俗驾勒回仙有灵。
烟霭模糊雨昏黑，数峰疑在眼中青。
风入松
袁易（元代）

彩鳌仙乐响空明。前度凤来迎。月圆月缺年年事，是今番、特地关心。

五夜重判烂醉，三分尚有馀春。

玉壶寒沁一天星。车马气如云。笼纱竞逐香尘暗，笑幽人、门掩花阴。

未见山中历日，梦中池草先青。
山行逢勤禅德
释重顯（宋代）

乳岩秋日无他作，策杖层层止寥廓。
四顾有谁分野情，一点彤云起深壑。
藓石迟迟略轻踞，逢箇衲僧忽骤步。
频唤回头不肯回，及至回兮眉卓竖。
阿喇喇，千里万里横该抹。
平寇
刘黻（宋代）

西江十二州，自昔闻寇警。
按图览上游，峒俗号最梗。
嗜杀等儿览，纵掠恣狼犷。
右通崆峒东，左接梅花岭。
郴桂贯肘腋，相据易驰骋。
巢穴聚一邑，流毒烈四境。
宝佑戊午春，童石肆不静。
蔓延及夏秋，养成痈在颈。
聚落焦山寨，廛市空灶井。
田野寂牛鸣，道路息人影。
焚劫不可计，闻问已先哽。
太守赵大夫，一仿切救拯。
符移密有置，纪律务森整。
宪钤选精锐，薙狝赫弄梃。
凶丑恶已贯，屠掳势犹逞。
提兵总郡将，指授疾雷老家。
直捣姜坑屯，锋交生死顷。
夹击驰若神。贼溃乱奔町。
辎重委荆棘，累累殊首领。
义丁群搜山，擒械半雄猛。
天俾歼其渠，阳精遂昭炳。
窠蜂果何号，花兽亦终穽。
顾汝宇宙同，乃甘犬羊并。
如醉复饮酒，亡生不知醒。
圣德溥涵濡，皇心极忉怲。
造化开生机，春寄雪霜冷。
与诸友普明院亭纳凉分题
梅尧臣（宋代）

岸帻清凉地，翛然乐未穷。
竹阴过晚雨，林表见残虹。
花影平波上，经声小坞东。
还思醉吟者，宁与此时同。
答库部韩郎中
韦应物（唐代）

高士不羁世，颇将荣辱齐。适委华冕去，欲还幽林栖。

虽怀承明恋，忻与物累暌。逍遥观运流，谁复识端倪。

而我岂高致，偃息平门西。愚者世所遗，沮溺共耕犁。

风雪积深夜，园田掩荒蹊。幸蒙相思札，款曲期见携。
秋日偶书
赵师秀（宋代）

官事何曾晓，闲名苦要签。
大书公吏恐，直语众人嫌。
俸少贫如故，医慵病却添。
秋风墙下菊，相对忆陶潜。
辨毕方
郑刚中（宋代）

比屋皆良民，为盗岂无以。
富足义所生，贫穷盗之始。
冻饿家无储，追呼官不已。
妖幻随鼓之，安得不群起。
纵火资盗威，势固自应尔。
可笑说者愚，辄欲效柳子。
赤文而白章，召祸岂其理。
东南瓦砾墟，所向辄千里。
如何好事者，逐此不逐彼。
宿通济口
王十朋（宋代）

千里长江险，舟行梦亦惊。转矶忧浪急，入沌喜波平。

秋老天犹燠，宵长月自明。洋洋通济水，何日得归程。
和顾玉洲九日登高原韵
程世绳（清代）

潇湘古是悲秋地，旅兴懵腾强自加。千里乡心随白雁，三年客自厌黄花。

茝兰香草归词赋，荆楚雄风换物华。更欲从君重揽胜，却惭玉树倚蒹葭。
河传 题瑞和女侄《倚竹图》
杨抡（清代）

绿净。碧晕。庭院潇洒，戛韵玲珑。卷帘花影逗春红。

香浓。鬌云松。

天然淡泞兰情悄。尘不扰。翠袖新寒早。无言斜倚玉阑干。

幽闲。暑风凉月天。
次韵杜主簿
晁公溯（宋代）

平生有志欲归休，老向殊方尚转流。
五亩桑今如卜宅，千章荻转比封侯。
几经峡口江水夜，往看峨眉山月秋。
终恐官曹败人意，不如一笠钓沧洲。
丙戌岁将赴京师途中送徐明德归镇江
刘基（明代）

疲马怀空枥，征衣怯路尘。
那堪远游子，复送欲归人。
月满西津夜，花明北固春。
论文应有日，话别莫悲辛。
陶通明
邓林（宋代）

眉疏目朗姿圆通，诗书万卷罗心胸。
华阳三茅仙洞中，凤笙心心和松风。
薪林图识呈梁公，朱砂曾青霜雪容。
服之身体飘轻鸿，积金涧泉东复东。
山中宰相那无功，昭阳竟作单于宫。
新月
方干（唐代）

入夜天西见，蛾眉冷素光。
潭鱼惊钓落，云雁怯弓张。
隐隐临珠箔，微微上粉墙。
更怜三五夕，仙桂满轮芳。
杪秋同陆华父登青罗山顶望罗浮
欧大任（明代）

嶂前松栝九秋残，紫逻东回路几盘。秦戍风烟馀燧火，粤门天地一泥丸。

铁桥云落银涛涌，朱鸟星高玉舄寒。为报安期今可待，去从神武挂吾冠。
江城子·斗转星移玉漏频
和凝（五代）

斗转星移玉漏频。已三更，对栖莺。历历花间，似有马啼声。含笑整衣开绣户，斜敛手，下阶迎。
玉漏迟（登无尽上人山楼）
张炎（宋代）

竹多尘自扫。幽通径曲，禅房深窈。空翠吹衣，坐对闲云舒啸。寒木犹悬故叶，又过了、一番残照。经院悄。诗梦正迷，独怜衰草。

幽趣尽属闲僧，浑未识人间，落花啼鸟。呼酒凭高，莫问四愁三笑。可惜秦山晋水，甚却向、此时登眺。清趣少。那更好游人老。